A Német Nemzetiségi Önkormányzat évértékelője 2020/2021.
Kis önkormányzatunk éves tevékenységét lehetetlen volt megtervezni a két éve húzódó vírushelyzet miatt.  Ennek megfelelően hónapról-hónapra haladva alkalmazkodtunk az éppen aktuális országos egészségügyi szabályozásokhoz. Több programunkat, feladatunkat nem sikerült megvalósítani. Azok a programok is, amelyeket a nagy önkormányzattal illetve a civil szervezetekkel közösen rendeztünk máskor (pl: Gránit Fesztivál, Mórágyi Búcsú, Karácsonyi nagycsaládi ünnep)rendre elmaradtak. Nem jó érzéssel gondolunk vissza mindezekre.
Ebben az évben az előzőekhez hasonlóan nagyon fontosnak tartottuk, hogy az óvodában, iskolában és minden közösségben támogassuk azokat a területeket, amelyek a német nemzetiségi nyelv tanulása érdekében történnek (német órák, német nyelvi szavalóverseny, német nyelvű színházlátogatás, ösztöndíj a német nyelven tanulóknak) Mindezek online módón is megvalósulhattak. Továbbá a német nemzetiségi hagyományok megőrzésére történő törekvések sem maradhatnak ki a támogatási körből (Német Nemzetiségi Néptáncegyüttes, Hagyományőrző Német Nemzetiségi Egyesület megtarthatott programjai (Márton Nap szabad téren, Szent Iván tüze, vendégfellépések más településeken)
 Igyekeztünk megfontoltan, jó beosztással gazdálkodni. A programelmaradások miatt felszabaduló pénzünket inkább fejlesztésekre, beruházásokra költöttük. Az I. világháborús katonasírok környezetét hoztuk maradandóan fenntartható állapotba, a Helytörténeti Gyűjtemény lépcsőzetét és a feljáró korlátot újítottuk fel. A Református parókia homlokzati festéséhez adtunk segítséget. A Faluszépítő Program keretein belül virágokra, padokra, zöldfelületekre költöttünk jelentősebb összegeket. 
Mindezekre az idei évben is az állami támogatásnak körülbelül a kétszeresét kaptuk meg feladatalapú támogatásként, ami megmutatja azért eredményességünket gazdasági vonalon így is.

Mivel kimondottan sváb családjaink már nem léteznek, úgy gondolkoztunk, hogy a vegyes házasságban élő, magukat német nemzetiségűnek valló lakókat, a legfiatalabbtól a legidősebbig úgy tudjuk támogatni, ha közösségi rendezvényeink egy részét ingyenessé tesszük, illetve hozzájárulunk a nagy önkormányzat által nyújtott szolgáltatásokhoz anyagilag is.
Örülünk és gratulálunk a német nemzetiségi néptáncegyüttes országos elismertségének, népszerűségének és az iskolások német nyelv területén elért sikereinek. 
Hálásan köszönjük mindazoknak, akik részvételükkel és tevőlegesen is hozzájárultak a rendezvények sikerességéhez, hiszen kicsi településen a közösségeknek is össze kell tartaniuk és egymás rendezvényét támogatniuk, ez vezethet eredményre!
Mindezek jobb és szabadabb megvalósulásához kívánok sok sikert a következő esztendőben!
Mórágy, 2021.10.01
Lieszkovszky Károlyné
NNÖ elnök

